[pic] | COMISIA COMUNITĂŢILOR EUROPENE |

Bruxelles, 30.7.2009

COM(2009) 398 final

RAPORT AL COMISIEI

către autoritatea bugetară privind garanțiile acoperite de la bugetul general Situația la 31 decembrie 2008 {SEC(2009) 1063}

CUPRINS

1. Introducere și tipuri de operațiuni acoperite 3

2. Evenimente survenite de la ultimul raport din 30 iunie 2008 3

3. Date privind riscurile acoperite de la buget 4

3.1. Definiția riscului 4

3.2. Riscul în raport cu statele membre 5

3.3. Riscul în raport cu țările terțe 7

3.4. Riscul global acoperit de la buget 8

3.5. Evoluția riscului 8

4. Neplăți, activarea garanțiilor bugetare și arierate 10

4.1. Plăți din trezorerie 10

4.2. Plăți de la buget 10

4.3. Activarea Fondului de garantare pentru acțiuni externe 10

5. Fondul de garantare pentru acțiuni externe 10

5.1. Recuperări 10

5.2. Active 11

5.3. Suma țintă 11

6. Evaluarea riscurilor: situația economică și financiară din țările terțe cu cea mai mare expunere 11

6.1. Obiective 11

6.2. Metodologii de evaluare a riscurilor 11

INTRODUCERE șI TIPURI DE OPERAțIUNI ACOPERITE

Raportul de față este prezentat în conformitate cu articolul 130 din regulamentul financiar, în temeiul căruia Comisia prezintă de două ori pe an Parlamentului European și Consiliului un raport cu privire la situația garanțiilor bugetare și a riscurilor corespunzătoare [1]. El este însoțit de un document de lucru al serviciilor Comisiei („documentul de lucru”)[2] care conține un set de tabele detaliate și de note explicative.

Riscurile acoperite de la bugetul Uniunii Europene („bugetul”) provin dintr-o serie de operațiuni de împrumut și garantare care pot fi împărțite în două categorii:

- împrumuturi acordate de Comunitățile Europene în scopuri macroeconomice, adică împrumuturi pentru asistență macrofinanciară[3] („AMF”) pentru țările terțe și, în colaborare cu instituțiile de la Bretton Woods, împrumuturi pentru balanța de plăți prin care se acordă sprijin statelor membre din afara UEM care se confruntă cu dificultăți temporare; și

- împrumuturi acordate în scopuri microeconomice [împrumuturi Euratom și, mai ales, finanțarea externă acordată de Banca Europeană de Investiții („BEI”)[4]]. Aceste operațiuni sunt acoperite începând din 1994 din Fondul de garantare pentru acțiuni externe („fondul”)[5], care a fost creat, între altele, în vederea limitării impactului bugetar al executării garanțiilor acordate de la buget pentru operațiuni de împrumut în țări terțe (dacă o țară terță a devenit stat membru, riscul este suportat direct de la buget). În cazul în care resursele fondului sunt insuficiente, se recurge la buget.

Regulamentul Consiliului de instituire a fondului („Regulamentul de instituire a fondului”[6]), care a fost adoptat în 1994, a fost modificat pentru prima dată în 1999. Ca urmare a celei de-a doua modificări a acestuia în 2004, acoperirea fondului încetează în momentul în care țările terțe devin state membre. În 2007, o modificare[7] a regulamentului Consiliului a creat un nou mecanism de provizionare. Bugetul acoperă în mod direct împrumuturile către statele membre acordate sau garantate de Comunitate.

EVENIMENTE SURVENITE DE LA ULTIMUL RAPORT DIN 30 IUNIE 2008

Nu s-au efectuat plăți în cadrul împrumuturilor pentru asistență macrofinanciară în a doua jumătate a anului 2008.

O nouă plată în valoare de 22 de milioane USD pentru un împrumut Euratom a fost efectuată în octombrie 2008.

O primă tranșă de 2 000 de milioane EUR din împrumutul acordat Ungariei pentru balanța de plăți a fost vărsată în decembrie 2008 (a se vedea secțiunea 3.5).

În ceea ce privește operațiunile de finanțare ale BEI, în cadrul mandatului general 2007-2013 (Decizia 2006/1016/CE a Consiliului) BEI s-a angajat pentru o sumă totală de 5 943 de milioane EUR. În ceea ce privește volumul plăților, o sumă de 2 052 de milioane EUR a fost vărsată în cea de-a doua jumătate a anului 2008, din care 643 de milioane EUR au fost plătite în cadrul noului mandat general 2007-2013.

Trebuie semnalat faptul că, în urma unei acțiuni inițiate de Parlament, Curtea de Justiție a anulat la 6 noiembrie 2008 Decizia 2006/1016/CE a Consiliului, pe motiv că aceasta ar fi trebuit adoptată pe o bază legală dublă. În hotărârea de anulare a deciziei, Curtea s-a pronunțat pentru menținerea efectelor acesteia „ în ceea ce privește finanțările Băncii Europene de Investiții acordate până la intrarea în vigoare, într-un termen de 12 luni de la data pronunțării prezentei hotărâri, a unei noi decizii adoptate pe temeiul juridic corespunzător, și anume articolele 179 CE și 181 A CE considerate împreună ”. Comisia a adoptat o propunere adresată Parlamentului European și Consiliului în vederea înlocuirii deciziei anulate la 14 ianuarie 2009 [COM(2008) 910].

DATE PRIVIND RISCURILE ACOPERITE DE LA BUGET

Definiția riscului

Riscul suportat de la buget se bazează pe evaluarea expunerii și derivă din partea restantă din capital și dobânzile aferente corespunzătoare operațiunilor garantate.

Nerambursările sunt acoperite din fond atunci când sunt implicate țări terțe (68% din suma totală restantă garantată la data de 31 decembrie 2008) și direct din buget atunci când sunt implicate state membre (împrumuturile către sau în beneficiul proiectelor din statele membre reprezintă restul de 32% din suma totală restantă garantată). Proporția ridicată de împrumuturi garantate acordate statelor membre este rezultatul extinderilor recente[8] și al activării mecanismului comunitar de sprijin financiar pe termen mediu pentru statele membre care nu au adoptat moneda euro.

În sensul prezentului raport, se utilizează două metode pentru evaluarea riscurilor suportate de la buget (fie în mod direct, fie indirect prin intermediul fondului):

- metoda de calcul al sumei totale a capitalului restant pentru operațiunile în cauză la o dată anume, inclusiv dobânda produsă. Această metodologie permite stabilirea nivelului de risc suportat de la buget la o anumită dată;

- abordarea bugetară definită drept „riscul anual suportat de la buget” se bazează pe calculul sumei maxime pe care ar trebui să o plătească Comunitatea în cursul unui exercițiu financiar, presupunând că toate împrumuturile garantate înregistrează cazuri de nerambursare[9].

Tabelul 1: Totalul sumelor restante acoperite la 31 decembrie 2008, în milioane EUR |

Capital restant | Dobânzi produse | Total | % |

State membre* |

Asistență macrofinanciară | 140 | 2 | 142 | 1% |

Euratom | 433 | 8 | 440 | 2% |

Balanța de plăți | 2 000 | 4 | 2 004 | 10% |

BEI | 3 921 | 36 | 3 957 | 19% |

Subtotal state membre | 6 494 | 50 | 6 544 | 32% |

Țări terțe |

Asistență macrofinanciară | 514 | 1 | 515 | 2% |

Euratom | 53 | 7 | 60 | <1% |

BEI | 13 480 | 129 | 13 609 | 66% |

Subtotal țări terțe | 14 047 | 137 | 14 184 | 68% |

Total | 20 541 | 187 | 20 728 | 100% |

* Acest risc este acoperit direct de la buget și include Bulgaria și România, întrucât aceste țări au aderat la UE la 1.1.2007. |

Tabelele A1, A2, A3 și A4 din documentul de lucru furnizează informații mai detaliate cu privire la aceste sume restante, în special în ceea ce privește plafoanele, sumele achitate sau ratele de garantare.

Prin comparație cu situația la 30 iunie 2008, suma totală restantă în capital și dobânzi acoperită de la buget a crescut cu 3 627 de milioane EUR, până la 20 728 de milioane EUR (a se vedea secțiunea 3.5 de mai jos).

Riscul în raport cu statele membre

Riscurile actuale legate de statele membre rezultă din împrumuturile acordate anterior aderării și din activarea instrumentului de sprijinire a balanței de plăți la sfârșitul anului 2008.

În anul 2009, riscul maxim suportat de la buget în ceea ce privește statele membre va fi de 802 de milioane EUR. În tabelul 2 se arată că România și Republica Cehă sunt clasate pe primul și pe al doilea loc printre statele membre în ceea ce privește sumele restante.

Tabelul 2: clasificarea statelor membre în funcție de expunere în raport cu riscul maxim suportat de la buget în anul 2009 (milioane EUR) |

Clasificare | Țară | 2009 | % |

1 | România | 264.5 | 33.0% |

2 | Republica Cehă | 144.3 | 18.0% |

3 | Bulgaria | 96.1 | 12.0% |

4 | Ungaria | 93.7 | 11.7% |

5 | Polonia | 85.8 | 10.7% |

6 | Slovacia | 66.2 | 8.3% |

7 | Slovenia | 26.2 | 3.3% |

8 | Cipru | 9.5 | 1.2% |

9 | Letonia | 7.3 | 0.9% |

10 | Lituania | 6.4 | 0.8% |

11 | Estonia | 1.0 | 0.1% |

12 | Malta | 0.7 | 0.1% |

Total | 801.8 | 100.0% |

Riscul asociat statelor membre se referă la toate împrumuturile acordate înainte de ultimele două valuri de extindere, ultimul împrumut având scadența în 2038 .

Riscul în raport cu țările terțe

În anul 2009, riscul maxim suportat de fond în ceea ce privește țările terțe va fi de 1 494 de milioane EUR. Primele zece țări clasificate în funcție de totalul sumelor restante sunt enumerate în tabelul de mai jos. Acestea reprezintă 79% din riscul suportat de fond în 2009. Situația economică din aceste țări, precum și cea din Muntenegru, Georgia și Ucraina, este analizată și comentată în documentul de lucru.

Tabelul 3: Clasificarea primelor zece țări terțe în funcție de expunere în raport cu riscul maxim suportat de fond în anul 2009 (milioane EUR) |

Clasificare | Țară | 2009 | % din riscul total maxim |

1 | Turcia | 293.4 | 19.6% |

2 | Egipt | 208.7 | 14.0% |

3 | Maroc | 137.1 | 9.2% |

4 | Tunisia | 131.2 | 8.8% |

5 | Africa de Sud | 115.2 | 7.7% |

6 | Brazilia | 80.8 | 5.4% |

7 | Liban | 70.6 | 4.7% |

8 | Serbia | 57.0 | 3.8% |

9 | Iordania | 45.8 | 3.1% |

10 | Siria | 35.6 | 2.4% |

Totalul celor 10 țări | 1 175.3 | 78.7% |

Fondul acoperă împrumuturile garantate acordate unui număr de 57 de țări, cu scadențe până în 2038. Tabelul A2 din documentul de lucru conține detalii privind fiecare țară.

Riscul global acoperit de la buget

În total, bugetul va acoperi în 2009 o sumă de 2 296 de milioane EUR, reprezentând sumele datorate în cursul perioadei respective, din care 35% sunt datorate de statele membre (a se vedea tabelul A2 din documentul de lucru).

Evoluția riscului

- Mecanismul de sprijinire a balanței de plăți

Riscul total în raport cu statele membre a crescut în 2008 din cauza activării mecanismului comunitar de asistență financiară pe termen mediu (mecanismul pentru balanțele de plăți, BP). Acest mecanism financiar permite acordarea de împrumuturi unuia sau mai multor state membre care nu au adoptat încă moneda euro și care întâmpină dificultăți cu balanța de plăți sau sunt amenințate în mod serios de apariția acestora.

La 2 decembrie 2008[10], plafonul maxim al împrumuturilor acordate statelor care nu sunt membre ale zonei euro în cadrul mecanismului de sprijinire a balanței de plăți a fost majorat de la 12 miliarde EUR la 25 de miliarde EUR.

Un prim împrumut destinat Ungariei, în valoare de 6 500 de milioane EUR, a fost acordat și semnat în a doua jumătate a anului 2008[11]. O tranșă în valoare de 2 000 de milioane EUR a fost vărsată în decembrie 2008. O altă tranșă în valoare de 2 000 de milioane EUR a fost vărsată în martie 2009. Două alte tranșe, în valoare totală de 2 500 de milioane EUR, sunt planificate în cursul anului 2009.

Un al doilea împrumut a fost acordat Letoniei la începutul anului 2009[12], în valoare totală de 3 100 de milioane EUR. El va fi vărsat în mai multe tranșe în cursul anului 2009.

La 18 mai 2009[13], plafonul împrumuturilor care urmează să fie acordate statelor membre din afara zonei euro a fost majorat de la 25 de miliarde EUR la 50 de miliarde EUR.

- Împrumuturi pentru asistență macrofinanciară

Împrumuturile din cadrul asistenței macrofinanciare acordate țărilor terțe fac obiectul unor decizii individuale ale Consiliului. Asistența financiară acordată în temeiul Deciziei 2007/860/CE a Consiliului din 10 decembrie 2007 de acordare de asistență macrofinanciară comunitară Libanului constă în împrumuturi de 50 de milioane EUR și finanțări nerambursabile de până la 30 de milioane EUR. Împrumutul va fi vărsat în două tranșe egale în cursul anului 2009.

- Împrumuturi Euratom

Împrumuturile Euratom acordate statelor membre sau anumitor țări terțe eligibile (Federația Rusă, Armenia, Ucraina) au un plafon de 4 miliarde EUR, din care s-au folosit deja aproximativ 85%. Marja rămasă este de aproximativ 600 de milioane EUR. În temeiul convenției de împrumut din 2004 în favoarea Energoatom din Ucraina (convenție de împrumut pentru un echivalent în EUR a 83 de milioane USD), la 10 octombrie 2008 a fost vărsată o nouă tranșă de 22 de milioane USD.

- Împrumuturi BEI

Mandatul general precedent al BEI a expirat la 31 iulie 2007. La acea dată fuseseră semnate contracte care corespund unui total de 98% din plafonul global în cadrul acestui mandat (20 060 de milioane EUR – a se vedea tabelul A5 din documentul de lucru). La 31 decembrie 2008, o sumă totală de 5 307 de milioane EUR rămăsese de vărsat în cadrul acestui mandat, sumă care ar trebui plătită în termen de 10 ani de la încheierea mandatului, deoarece garanția Comunității expiră la sfârșitul acestei perioade[14].

Garanția comunitară acordată BEI în cadrul mandatului general 2007-2013 reprezintă articolul determinant pentru riscul bugetar viitor. Garanția comunitară respectivă este limitată la 65% din suma totală a creditelor vărsate și a garanțiilor acordate în cadrul operațiunilor de finanțare ale BEI, după scăderea sumelor rambursate și adăugarea tuturor sumelor conexe, cu un plafon maxim de 27 800 de milioane EUR[15]. O sumă totală de 5 943 de milioane EUR fusese semnată la 31 decembrie 2008 în cadrul prezentului mandat, din care 5 053 milioane EUR au rămas nevărsate până la acea dată (a se vedea tabelul A6 din documentul de lucru).

NEPLățI, ACTIVAREA GARANțIILOR BUGETARE șI ARIERATE

Plăți din trezorerie

Comisia recurge la resursele sale în numerar pentru a evita întârzierile și costurile asociate cu serviciul împrumuturilor atunci când un debitor se află în întârziere de plată[16].

Plăți de la buget

Nu a fost solicitat niciun credit în temeiul articolului 01 04 01 din buget, „Garanțiile Comunității Europene pentru operațiunile de împrumut”, deoarece nu s-a înregistrat nicio neplată în a doua jumătate a anului 2008.

Activarea Fondului de garantare pentru acțiuni externe

În caz de întârziere a plății din partea unui beneficiar (țări terțe) al unui împrumut acordat sau garantat de Comunitate, se recurge la Fondul de garantare pentru acoperirea neplății în termen de trei luni de la data scadentă a plății[17].

În a doua jumătate a anului 2008 nu s-a recurs la Fond.

FONDUL DE GARANTARE PENTRU ACțIUNI EXTERNE

Recuperări

La 12 decembrie 2008 s-a recuperat suma de 1 448 433,44 USD reprezentând dobânzi de penalizare datorate de Republica Argentina.

La 31 decembrie 2008 nu existau arierate de recuperat.

Active

La 31 decembrie 2008, activele nete[18] ale fondului erau în valoare de 1 182 717 413 EUR.

Suma țintă

Fondul trebuie să atingă un nivel corespunzător (suma țintă), stabilit la 9% din totalul angajamentelor restante care decurg din fiecare operațiune, la care se adaugă dobânzile produse. Raportul dintre resursele fondului (1 182 717 413 EUR) și angajamentele restante[19] (14 183 712 379 EUR), în sensul regulamentului de instituire a fondului a înregistrat o ușoară creștere, de la 8,29% la 30 iunie 2008 până la 8,34% la 31 decembrie 2008.

La sfârșitul anului 2008, resursele fondului erau inferioare sumei țintă. În conformitate cu noile reguli de provizionare adoptate de Consiliu la 30 ianuarie 2007[20], un provizion de 93 100 000 EUR a fost inclus în proiectul preliminar de buget pe 2010. Această sumă va fi transferată din buget către Fond în ianuarie 2010.

EVALUAREA RISCURILOR: SITUAțIA ECONOMICă șI FINANCIARă DIN țăRILE TERțE CU CEA MAI MARE EXPUNERE

Obiective

Secțiunile anterioare ale raportului conțin informații privind aspectele cantitative ale riscului suportat de la buget. Cu toate acestea, calitatea riscurilor, care depinde de tipul de operațiune și de situația împrumutaților (a se vedea secțiunea 3.3) trebuie de asemenea evaluată.

Metodologii de evaluare a riscurilor

Evaluarea riscului din prezentul raport se bazează pe informațiile referitoare la situația economică și financiară, ratinguri și alte fapte cunoscute în legătură cu țările cărora li s-au acordat împrumuturi garantate. Evaluarea nu include estimări ale pierderilor și ale recuperărilor, care sunt în mod inevitabil extrem de incerte.

Indicatorii riscurilor de țară care figurează în tabelele din documentul de lucru corespund evoluției riscului de nerambursare. Această analiză este prezentată în secțiunea 2 a documentului de lucru pentru țările care înregistrează cel mai ridicat grad de risc pentru buget în 2009 și pentru țările care înregistrează o expunere directă în raport cu bugetul comunitar (împrumuturi AMF și Euratom).

[1] COM(2009)68 și SEC(2009)159 constituie raportul anterior privind garanțiile acoperite din buget la 30 iunie 2008.

[2] SEC(2009) 1063.

[3] Împrumuturile AMF pot lua și forma unor finanțări nerambursabile destinate țărilor terțe. Pentru mai multe informații în legătură cu AMF, a se vedea raportul Comisiei COM(2008)590 și SEC(2008)2504.

[4] Cifrele referitoare la mandatele BEI sunt reproduse în tabelul A1, iar referințele la bazele legale sunt prezentate în tabelul A4 din documentul de lucru.

[5] Pentru cel mai recent raport privind funcționarea fondului, a se vedea COM(2006)695 „Raport general privind funcționarea Fondului de garantare” și documentul de lucru al serviciilor Comisiei care îl însoțește [SEC(2006)1460].

[6] Regulamentul (CE, Euratom) nr. 2728/94 al Consiliului din 31 octombrie 1994 privind constituirea Fondului de garantare pentru acțiuni externe (JO L 293, 12.11.1994, p. 1).

[7] Regulamentul (CE, Euratom) nr. 89/2007 al Consiliului din 30 ianuarie 2007 (JO L 22, 31.1.2007, p. 1).

[8] În conformitate cu articolul 1 alineatul (3) din Regulamentul de instituire a fondului, în momentul în care o țară devine stat membru, riscul legat de împrumuturi se transferă de la fond la buget.

[9] În scopul acestui calcul, se presupune că, în cazul împrumuturilor nerambursate, se iau în considerare numai sumele scadente și nu soldul total (a se vedea și secțiunea 1 din documentul de lucru).

[10] Regulamentul (CE) nr. 1360/2008 al Consiliului din 2 decembrie 2008 de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre.

[11] Decizia 09/102/CE a Consiliului din 4 noiembrie 2008.

[12] Decizia 09/290/CE a Consiliului din 20 ianuarie 2009.

[13] Regulamentul (CE) nr. 431/2009 al Consiliului din 18 mai 2009 de modificare a Regulamentului (CE) nr. 332/2002 de înființare a unui mecanism de asistență financiară pe termen mediu pentru balanțele de plăți ale statelor membre.

[14] A se vedea articolul 1.06 din convenția de garantare confirmată și modificată, semnată între CE și BEI la 30 august/2 septembrie 2005.

[15] Defalcat într-un plafon de bază cu o valoare maximă fixă de 25 800 de milioane EUR și un mandat opțional de 2 000 de milioane EUR, care trebuie să fie supus aprobării Consiliului.

[16] A se vedea articolul 12 din Regulamentul (CE, Euratom) nr. 1150/2000 al Consiliului din 22 mai 2000 privind punerea în aplicare a Deciziei 94/728/CE, Euratom referitoare la sistemul resurselor proprii ale Comunităților.

[17] Pentru mai multe detalii, a se vedea secțiunea 1.4.3 din documentul de lucru.

[18] Activele totale ale Fondului, minus sume de plată (BEI și audit).

[19] Inclusiv dobânzile produse.

[20] Regulamentul (CE, Euratom) nr. 89/2007 al Consiliului din 30 ianuarie 2007 (JO L 22, 31.1.2007, p. 1).